পোলীয় ফুটবল অ্যাসোসিয়েশন
পোলীয় ফুটবল অ্যাসোসিয়েশন (পোলীয়: Polski Związek Piłki Nożnej, ইংরেজি: Polish Football Association; এছাড়াও সংক্ষেপে পিএফএ নামে পরিচিত) হচ্ছে পোল্যান্ডের ফুটবলের সর্বোচ্চ নিয়ন্ত্রক সংস্থা। এই সংস্থাটি ১৯১৯ সালের ২০শে ডিসেম্বর তারিখে প্রতিষ্ঠিত হয়েছে। এটি প্রতিষ্ঠার ৪ বছর পর ফুটবলের সর্বোচ্চ সংস্থা ফিফার সদস্যপদ লাভ করে, এর পাশাপাশি প্রতিষ্ঠার ৩৬ বছর পর ১৯৫৫ সালে সংস্থাটি তাদের আঞ্চলিক সংস্থা উয়েফার সদস্যপদ লাভ করে। এই সংস্থার সদর দপ্তর পোল্যান্ডের রাজধানী ওয়ারশে অবস্থিত। এই সংস্থাটি পোল্যান্ডের পুরুষ, নারী এবং অনূর্ধ্ব-২৩ দলের পাশাপাশি ঘরোয়া ফুটবলে একস্ত্রাকলাসা, আই লিগা, পোলীয় কাপ এবং পোলীয় সুপার কাপের মতো প্রতিযোগিতার সকল কার্যক্রম পরিচালনা করে। বর্তমানে পোলীয় ফুটবল অ্যাসোসিয়েশনের সভাপতির দায়িত্ব পালন করছেন জবিগনিয়েভ বোনিয়েক এবং সাধারণ সম্পাদকের দায়িত্ব পালন করছেন মাচি সাভিৎস্কি।